Avainsanat

Tiivistelmä



Avainsanat

1 Euroopan yhteisöjen omat varat - Tuonti- ja vientitullien palauttaminen tai peruuttaminen - Asetuksen N:o 1430/79 13 artikla - Komission päätösvalta - Taloudellisen toimijan, jota asia koskee, oikeus tulla kuulluksi - Oikeuden laajuus

(Neuvoston asetuksen N:o 1430/79 13 artikla)

2 Euroopan yhteisöjen omat varat - Tuonti- ja vientitullien palauttaminen tai peruuttaminen - Asetuksen N:o 1430/79 13 artiklan soveltamisala - Komission päätösvallan käyttötapa - "Erityistilanteen" käsite - Komission vakava laiminlyönti

(Neuvoston asetuksen N:o 1430/79 13 artikla)

3 Euroopan yhteisöjen omat varat - Tuonti- ja vientitullien palauttaminen tai peruuttaminen - Maksuvelvollinen, joka täyttää asetuksen N:o 1430/79 13 artiklan mukaiset edellytykset - Toimivaltaisten viranomaisten velvollisuus palauttaa tai peruuttaa tullit - Asetuksen N:o 1697/79 5 artiklan 2 kohdan mukaisten edellytysten täyttyminen ei ole välttämätöntä

(Neuvoston asetuksen N:o 1430/79 13 artikla ja neuvoston asetuksen N:o 1697/79 5 artiklan 2 kohta)

Tiivistelmä

1 Puolustautumisoikeuksien kunnioittaminen missä tahansa menettelyssä, jota käydään tiettyä henkilöä vastaan ja joka saattaa päättyä tälle vastaiseen päätökseen, on yhteisön oikeuden perustavanlaatuinen periaate, jota on noudatettava, vaikka menettelystä ei olisi annettu mitään säännöksiä tai määräyksiä. Sen harkintavallan vuoksi, joka komissiolla on, kun se tekee päätöksen tuonti- tai vientitullien palauttamista tai peruuttamista koskevan asetuksen N:o 1430/79 13 artiklassa säädetyn yleisen kohtuuslausekkeen perusteella, kuulluksi tulemista koskevan oikeuden toteutuminen on erityisen tärkeää menettelyssä, jota käydään tämän asetuksen perusteella. Tämä periaate ei tältä osin edellytä pelkästään sitä, että asianomainen voi tehokkaasti ilmaista kantansa tosiseikkojen merkityksestä, vaan myös sitä, että asianomainen pystyy ottamaan kantaa ainakin niihin asiakirjoihin, jotka ovat komission hallussa, ja sikäli kuin komissiota arvostellaan vakavista laiminlyönneistä, että asianomainen saa tiedon kaikista niistä hallinnollisista asiakirjoista, jotka eivät ole luottamuksellisia ja jotka koskevat kyseistä päätöstä.

Erityisesti silloin kun komissio aikoo sivuuttaa kansallisten toimivaltaisten viranomaisten kannanoton siitä, voidaanko asianomaista syyttää edellä mainitussa 13 artiklassa tarkoitetusta ilmeisestä huolimattomuudesta, sen on kuultava tätä asiasta, koska tällainen päätös edellyttää monitahoista oikeudellista arviointia, joka voidaan tehdä ainoastaan kaikkien merkityksellisten tosiasiatietojen pohjalta.

2 Asetuksen N:o 1430/79 13 artiklassa säädetään, että tuonti- tai vientitulli voidaan palauttaa tai peruuttaa erityistilanteessa, johon on jouduttu, ilman että asianomainen olisi menetellyt vilpillisesti tai ilmeisen huolimattomasti; se on yleinen kohtuuslauseke, joka on tarkoitettu kattamaan sellaiset muut kuin käytännössä kaikkein yleisimmin todetut tilanteet, joista voitiin asetuksen N:o 1430/79 antamishetkellä antaa erityislainsäädäntöä. Mainittua säännöstä on tarkoitus soveltaa erityisesti silloin kun ne olosuhteet, jotka kuvaavat taloudellisen toimijan ja hallintoelimen välistä suhdetta, ovat sellaiset, ettei olisi kohtuullista antaa tämän toimijan kärsiä vahinkoa, jota hänelle ei tavallisesti olisi aiheutunut.

Komission on siten arvioitava kaikkia tosiseikkoja, jotta se voi määrittää, onko niiden vuoksi syntynyt mainitussa säännöksessä tarkoitettu erityistilanne. Vaikka komissiolla on tältä osin harkintavaltaa, sen on tätä valtaa käyttäessään verrattava toisiinsa yhteisön etua tullisäännösten noudattamisen varmistamisessa ja toisaalta vilpittömässä mielessä toimineen maahantuojan etua välttää kantamasta tavanomaisen liikeriskin ylittävää vahinkoa. Tämän johdosta komissio ei voi peruutushakemuksen perusteita tutkiessaan tyytyä ottamaan huomioon vain tuojan menettelyä, vaan komission on arvioitava myös oman, mahdollisesti virheellisen toimintansa vaikutusta tilanteen syntymiseen.

Näin ollen on katsottava, että vaikka tuontitulleja ei ole peruutettava erityistilanteen vuoksi pelkästään siksi, että tullietuuskohtelun saamiseksi tavaroille, jotka ilmoitetaan vapaaseen liikkeeseen luovutettaviksi, esitetään vaikkakin vilpittömässä mielessä asiakirjoja, jotka myöhemmin todetaan väärennetyiksi, tämä sääntö ei kuitenkaan estä tuontitullien peruuttamista, jos komissio on vakavasti laiminlyönyt kiintiöiden käytön tehokkaan valvonnan puuttumisen vuoksi velvollisuutensa taata kiintiön moitteeton täytäntöönpano ja velvollisuutensa huolehtia siitä, ettei kiintiöitä ylitetä väärennettyjä todistuksia käyttäen.

3 Asetuksen N:o 1430/79 13 artiklassa säädetään, että toimivaltaiset viranomaiset voivat palauttaa tai peruuttaa tuonti- tai vientitullin sellaisessa erityistilanteessa, johon on jouduttu, ilman että asianomainen olisi menetellyt vilpillisesti tai ilmeisen huolimattomasti. Sikäli kuin nämä kaksi edellytystä ovat täyttyneet, maksuvelvollisella on oikeus saada tuontitullit palautetuksi tai peruutetuksi, sillä muuten tällä säännöksellä ei olisi enää tehokasta vaikutusta.

Näin ollen tuontitullien peruuttaminen ei edellytä, että jokainen asetuksen N:o 1697/79 5 artiklan 2 kohdassa mainitusta kolmesta kumulatiivisesta vaatimuksesta on täyttynyt eli että tulleja ei ensinnäkään ole kannettu toimivaltaisten viranomaisten tekemän virheen vuoksi ja toiseksi että maksuvelvollinen on toiminut vilpittömässä mielessä eli että tullivelallisen ei toisin sanoen voida kohtuullisesti edellyttää havainneen toimivaltaisten viranomaisten virhettä ja kolmanneksi että tullivelallinen on noudattanut kaikkia voimassa olleita tulli-ilmoitusta koskevia säännöksiä. Vaikka näillä kahdella edellä mainitulla säännöksellä pyritään samaan päämäärään eli rajoittamaan tuontitullien tai vientitullien jälkikäteinen maksaminen niihin tilanteisiin, jolloin tällainen maksu on perusteltu ja yhteensopiva esimerkiksi luottamuksensuojaa koskevan perustavanlaatuisen periaatteen kanssa, nämä kaksi säännöstä eivät ole yhteneväiset. Asetuksen N:o 1697/79 5 artiklan 2 kohdan tavoitteena on suojella tullivelan maksamisesta vastuussa olevan velallisen perusteltua luottamusta siihen, että kaikki tullien kantamista tai kantamatta jättämistä koskevaan päätökseen sisältyvät seikat ovat pitäviä; sen sijaan asetuksen N:o 1430/79 13 artikla on yleinen kohtuuslauseke, joka menettäisi luonteensa sellaisena, jos 5 artiklan 2 kohdassa mainittujen edellytysten olisi aina täytyttävä.